Bocianska dolina

Bocianska dolina je 16 km dlhá dolina na Liptove. Oddeľuje dva geomorfologické podcelky Nízkych Tatier: Ďumbierske Tatry na západe a Kráľovohoľské Tatry na východe.

Začína pod sedlom Čertovica (1 238 m n. m.), prebieha približne smerom na sever a vyúsťuje do Liptovskej kotliny pri obci Kráľova Lehota. Dolinou v hornej časti preteká najprv krátky potok Čertovica, ktorý následne ústi do Boce (preteká susednou Starobocianskou dolinou). V doline ležia tri obce: Vyšná Boca, Nižná Boca a Malužiná. 

Do Bocianskej doliny vyúsťujú: 
 Podvrch 
 Starobocianska dolina
 Malužinská dolina 
 Svidovská dolina 
 Michalovská dolina

Prístup 
Dolinou prechádza významná cestná spojnica Horehronia a Liptova - cesta I. triedy č. 72. Dolina je významnou oblasťou cestovného ruchu s početnými ubytovacími i stravovacími zariadeniami. Zachovaná drevená i murovaná architektúra sa postupne mení na rekreačné objekty. Obraz doliny dotvárajú početné drevené senníky, najmä v strednej časti doliny.

Iné projekty

Externé odkazy 
 Poloha na turistickej mape

Doliny Nízkych Tatier
Liptov